Επειδή όπως έχουμε πει είναι σημαντικό να βρίσκονται σε η άριστη κατάσταση τα φρένα σου, υπάρχουν κάποιες ενδείξεις που θα πρέπει να σε αφυπνίσουν ώστε να επισκεφτείς άμεσα κάποιο συνεργείο.
Το πεντάλ υποχωρεί προς το έδαφος και τερματίζει τη διαδρομή του, το όχημα φρενάρει κανονικά, αλλά το πεντάλ έχει βυθιστεί- ισοπεδωθεί με το πάτωμα του οχήματος. Δοκίμασε να το ξανακάνεις κάπου με ασφάλεια, αλλά αυτή τη φορά πιο απαλά, εάν ξανασυμβεί, είναι ένδειξη ότι ίσως υπάρχει διαρροή σε κάποιο μέρος της αντλίας.
Το χειρόφρενο ασφαλίζει ψηλά. Τραβώντας το χειρόφρενο μέτρα τα «κλικ» της καστάνιας. Πέντε με έξι είναι το φυσιολογικό. Εάν όμως το χειρόφρενο ασφαλίζει τους τροχούς στο πιο ψηλό σημείο του, τότε είναι επιβεβλημένη μια επίσκεψη στο μηχανικό σου ώστε να ελεγχτούν τα τακάκια στα δισκόφρενα ή τα θερμουίτ στα ταμπούρα.
Το πεντάλ είναι πολύ σκληρό – ασυνήθιστα βαρύ σε κάθε πάτημα, εάν εντοπίσεις κάτι τέτοιο τότε τα πράγματα είναι σοβαρά, πιθανόν η μεμβράνη υδραυλικής υποβοήθησης (ή σέρβο) έχει τρυπήσει. Δυστυχώς το σέρβο δεν επισκευάζεται, θα πρέπει να αναζητήσεις καινούργιο η να στραφείς στην αγορά μεταχειρισμένων ανταλλακτικών.
Πίεση του πεντάλ του φρένου προκαλεί τρέμουλο στο τιμόνι, και όταν φρενάρεις έχεις την αίσθηση ότι το όχημα επιβραδύνει σε δόσεις ή το τιμόνι τρέμει, τότε πιθανώς οι μπροστινοί δίσκοι έχουν στραβώσει.